ไฟแนนซ์ฯ
...ปีหน้าเปิดศักราชใหม่ อาจจะมีการเปลี่ยนตัวรัฐมนตรีในกระทรวงสำคัญๆ หรือไม่ เพราะมีเสียงลือหึ่งส่งท้ายปลายปี มีชื่อ &#8220;สมหมาย ภาษี&#8221; รมว.คลัง ว่าถูกจับตาหลังดันภาษีมรดกเข้าสภา สร้างความไม่พอใจให้กลุ่มนายทุน รวมถึงสายทหารที่เดือดร้อนเพราะรวยกันล้นฟ้า
1 ม.ค. 2558

...ปีหน้าเปิดศักราชใหม่ อาจจะมีการเปลี่ยนตัวรัฐมนตรีในกระทรวงสำคัญๆ หรือไม่ เพราะมีเสียงลือหึ่งส่งท้ายปลายปี มีชื่อ “สมหมาย ภาษี” รมว.คลัง ว่าถูกจับตาหลังดันภาษีมรดกเข้าสภา สร้างความไม่พอใจให้กลุ่มนายทุน รวมถึงสายทหารที่เดือดร้อนเพราะรวยกันล้นฟ้า
...เรื่องวุ่นๆ กองทุนเงินให้กู้ยืมเพื่อการศึกษา (กยศ.) ที่ออกกฎเข้ม นักเรียน-นักศึกษาที่มีเกรดเฉลี่ยต่ำกว่า 2 ไม่สามารถที่จะขอกู้เงิน กยศ.ได้ มีผลทั้งผู้กู้รายเก่ารายใหม่ โดยเฉพาะตอนนี้ผู้กู้รายเก่าที่จะกำลังขึ้นปีการศึกษาใหม่ที่เกรดไม่ถึง 2 ต้องลาออกลางคันเพราะไม่มีเงินเรียนต่อ
...ส่วนการประกันตนมาตรา 40 สำหรับผู้สูงอายุ อายุเกิน 60 ปี ที่นายกรัฐมนตรี “ประยุทธ์ จันทร์โอชา” ส่งสัญญาณให้ขยายระยะเวลาต่อหลังจากที่หมดเขตไปเมื่อวันที่ 8 ธ.ค. 2557 แต่เรื่องนี้ยังไม่จบง่ายๆ 
เรื่องนี้มีการถกเถียงในบอร์ดประกันสังคมว่า พระราชกฤษฎีกา (พ.ร.ฎ.) ให้กำหนดอายุผู้สมัครเป็นผู้ประกันตนอายุเกิน 60 ปีได้นั้น จะมาใหญ่กว่าพระราชบัญญัติ (พ.ร.บ.) กำหนดไว้อายุ 15-60 ปี และประกาศว่าอย่ามาเอาเงินกองทุนไปจ่ายให้ผู้ประกันตนที่โฆษณาจ่ายเงินสมทบ 100 บาท รัฐบาลจ่ายสมทบด้วย 100 บาท ถ้าจะให้เงินรัฐบาลเอาเงินมาจ่ายเอง อย่ามาแตะเงินประกันสังคม เป็นเงินของลูกจ้างทั่วไป และเงินรัฐบาลที่ค้างจ่ายกองทุนประกันสังคมกว่า 7 หมื่นล้านบาท ก็ให้รีบเอามาใช้คืนด้วย
...ได้ฤกษ์งามยามดี วันที่ 5 ม.ค.นี้ “เฮียบู๊” ชาติชาย พยุหนาวีชัย เตรียมเข้าทำงานแบงก์ออมสิน ต้องดูว่าเล่นบทบู๊และบุ๋นอย่างไร จึงจะสามารถฟันฝ่าด่านกระแสต่อต้านคลื่นใต้น้ำแบงก์ออมสินไปได้ โปรดติดตามตอนต่อไป
...ขอร่วมอนุโมทนาบุญกับ “วรวิทย์ ชัยลิมปมนตรี” อดีตผู้อำนวยการธนาคารออมสิน ประกาศขอลาสู่ร่มกาสาวพัสตร์ในวันที่ 3-11 ม.ค.นี้ เพื่อทดแทนพระคุณพ่อแม่ และศึกษาฝึกตนในพระพุทธศาสนา “กายกรรม วจีกรรม มโนกรรม” พร้อมขอขมาลาโทษที่เคยพลาดพลั้งล่วงเกิน ทั้งต่อหน้าก็ดี ลับหลังก็ดี ตั้งใจก็ดี มิได้ตั้งใจก็ดี ขอให้จงอโหสิกรรมนับแต่บัดนี้เป็นต้นไปจนตราบเท่านิพพานเทอญ และขอผลบุญที่เกิดแก่การบวชในครั้งนี้ จงมีแต่บิดา มารดา ครูบาอาจารย์ ญาติสนิทมิตรสหายทุกท่านด้วยเถิด สาธุ ...